OMS a deschis o anchetă în Seychelles, după ce mai multe persoane vaccinate cu ambele doze s-au infectat cu SARS-CoV-2.
OMS anchetează cazurile persoanelor care s-au infectat în Seychelles, deși erau vaccinate cu ambele doze. Aproximativ 37% dintre cei care au fost testați pozitiv sunt vaccinați cu ambele doze, a anunțat Ministerul Sănătății. Aproximativ 60% din populația țării s-a vaccinat cu ambele doze.
Organizația Mondială a Sănătății a declarat marți că a deschis o anchetă după ce Ministerul Sănătății din Seychelles a anunțat că mai mult de o treime dintre persoanele care au fost testate pozitiv pentru COVID-19 săptămâna trecută erau complet vaccinate, relatează Reuters.Atât autoritățile sanitare, cât și OMS au subliniat faptul că majoritatea celor care s-au infectat cu SARS-CoV-2 nu era vaccinată sau primise doar o singură doză. Dintre persoanele care au decedat din cauza virusului niciuna nu era complet vaccinată, iar aproape toți cei care au avut nevoie de tratament, având forme severe, erau nevaccinați.OMS a spus că urmărește îndeaproape situația din țara aflată în Oceanul Indian. "Echipele noastre continuă să revizuiască datele, să evalueze progresul şi să înţeleagă tendinţele", a anunţat un purtător de cuvânt al OMS.Media cazurilor înregistrat în ultimele șapte zile a crescut de la 120 pe 30 aprilie la 314 pe 8 mai, a declarat Ministerul Sănătății. Aproape două treimi din persoanele testate pozitiv au intrat în contact cu o persoană infectată.Aproximativ 37% dintre cei care au fost testați pozitiv au primit ambele doze de vaccin. Până în prezent, 57% dintre cei care au fost complet vaccinați au primit serul de la producătorul din China Sinopharm, în timp ce 43% au primit serul produs de AstraZeneca. Aproape 60% din populația țării s-a vaccinat cu ambele doze, conform OMS.Numărul total de cazuri confirmate în Seychelles de la începutul pandemiei este de aproape 8.200. Cazurile au scăzut ușor din 7 mai până în 8 mai, se arată în datele furnizate de Ministerul Sănătății, dar autoritățile susțin că "rata de transmitere rămâne ridicată și este îngrijorătoare". Seychelles are o populație mai mică de 100.000 de persoane.